

**ความผิดปกติของจอตา เกิดจากโรคความดันโลหิตสูงได้ หากปล่อยผ่านอาจเสียการมองเห็น**

โรงพยาบาลเมตตาประชารักษ์ (วัดไร่ขิง) กรมการแพทย์ ชี้ความผิดปกติของจอตา สามารถเกิดจากโรคความดันโลหิตสูง(Hypertensive Retinopathy)ได้ควรปรึกษาแพทย์เพื่อกันภาวะแทรกซ้อนหรือการสูญเสีย

**นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่า ความดันโลหิตสูงเป็นปัญหาทางสุขภาพ ที่พบ ได้บ่อยและเป็นปัจจัยเสี่ยงสำคัญที่ก่อให้เกิดความเสียหายต่ออวัยวะสำคัญต่างๆในร่างกายรวมถึงจอตา ภาวะ Hypertensive Retinopathy หรือ ความผิดปกติของจอตาจากโรคความดันโลหิตสูง เป็นภาวะที่เกิดจากการเปลี่ยนแปลงของหลอดเลือดจอตา อันเป็นผลจากความดันโลหิตที่สูงผิดปกติ ซึ่งอาจนำไปสู่การสูญเสียการมองเห็น หากไม่ได้รับการดูแลที่เหมาะสม

**นายแพทย์กิตติวัฒน์ มะโนจันทร์ ผู้อำนวยการโรงพยาบาลเมตตาประชารักษ์ (วัดไร่ขิง)** กล่าวเพิ่มว่า ความดันโลหิตสูงเรื้อรัง ส่งผลให้ผนังหลอดเลือดในจอตา เกิดการหดตัว หนาตัว และแข็งตัว ส่งผลให้การไหลเวียนของเลือดลดลง ปัจจัยเสี่ยงที่สำคัญ ได้แก่ ความดันโลหิตที่ควบคุมไม่ได้ โรคไต โรคเบาหวาน การสูบบุหรี่ และอายุที่เพิ่มขึ้น อาจก่อให้เกิดอาการในภาวะเฉียบพลันและเรื้อรัง ความผิดปกติของจอตา จากโรคความดันโลหิตสูง แบบเฉียบพลันรุนแรง (Malignant Hypertension) อาจทำให้ผู้ป่วยมีอาการปวดตา ปวดศีรษะ หรือมองเห็นลดลงอย่างเฉียบพลัน ในขณะที่ภาวะเรื้อรัง (Chronic Hypertension) ช่วงแรกมักไม่ก่อให้เกิดอาการเด่นชัด แต่เมื่อระยะเวลาผ่านไป มีความผิดปกติที่รุนแรงขึ้น จะเริ่มมีอาการมองเห็นพร่ามัวหรือสูญเสียการมองเห็น โดยเฉพาะในกรณีที่มีการรั่วของหลอดเลือดหรือบวมของจอตา เมื่อพบว่ามีภาวะอาการดังที่กล่าวมา ควรรีบเข้าพบจักษุแพทย์ทันที เพื่อให้ได้รับการรักษาทันท่วงที

**แพทย์หญิงวรินทร์ สมิทธิเมธินทร์ จักษุแพทย์ด้านจอตาและวุ้นตา** อธิบายเพิ่มเติมว่า การวินิจฉัยจากการสอบถามประวัติ การวัดความดันโลหิตและการตรวจจอตาด้วยกล้องส่องจอตา (Ophthalmoscope) หรือการถ่ายภาพจอตา(fundus photography) ซึ่งแนวทางการรักษาหลักคือ การควบคุมความดันโลหิตให้อยู่ในเกณฑ์ปกติ โดยใช้ยาและการปรับเปลี่ยนพฤติกรรม เช่น ลดน้ำหนัก ลดเกลือ และออกกำลังกายสม่ำเสมอ หากมีภาวะแทรกซ้อน เช่น การบวมของจอตาหรือเลือดออก ให้รีบพบ จากจักษุแพทย์ทันที ซึ่งเราสามารถป้องกัน ความผิดปกติของจอตา จากโรคความดันโลหิตสูง ได้ด้วยการควบคุมความดันโลหิตอย่างสม่ำเสมอ ตรวจสุขภาพและตรวจจอตาเป็นประจำ การติดตามอาการโดยจักษุแพทย์ช่วยลดความเสี่ยงต่อการสูญเสียการมองเห็น กล่าวโดยสรุปคือ ความผิดปกติของจอตา จากโรคความดันโลหิตสูง เป็นภาวะที่สามารถป้องกันและจัดการได้ หากได้รับการตรวจวินิจฉัยและดูแลอย่างเหมาะสม การควบคุมความดันโลหิตและการตรวจจอตาอย่างสม่ำเสมอ เป็นหัวใจสำคัญของการป้องกันภาวะแทรกซ้อน อย่างไรก็ตามควรพบแพทย์ เพื่อตรวจสุขภาพอย่างน้อยปีละครั้ง เพื่อป้องกันและลดความเสี่ยงของการเกิดโรคและภาวะแทรกซ้อนที่ร้ายแรง จนกระทั่งเกิดการสูญเสีย

#เมตตาประชารักษ์ #วัดไร่ขิง #กรมการแพทย์ #ความดันสูง #ตาบอด #จอตาเสื่อม #DMS #จอตาผิดปกติ

-ขอขอบคุณ-

10 พฤษภาคม 2568

แพทย์หญิงวรินทร์ สมิทธิเมธินทร์